ରୋହିତଙ୍କ ୩ୟ ଦିନିକିଆ ଦ୍ୱିଶତକ\nମୋହାଲି, ୧୩।୧୨(ପି.ଟି.)- ଭାରତୀୟ ଓପନର ତଥା ଚଳିତ ଶ୍ରୀଲଙ୍କା ବିପକ୍ଷ ସୀମିତ ଓଭର କ୍ରିକେ\nରୋହିତଙ୍କ ୩ୟ ଦିନିକିଆ ଦ୍ୱିଶତକ\t December 13th, 00:00 AM December 13th, 00:00 AM\nମୋହାଲି, ୧୩।୧୨(ପି.ଟି.)- ଭାରତୀୟ ଓପନର ତଥା ଚଳିତ ଶ୍ରୀଲଙ୍କା ବିପକ୍ଷ ସୀମିତ ଓଭର କ୍ରିକେଟ ଦଳର ଅଧିନାୟକ ରୋହିତ ଶର୍ମା ଦିନିକିଆ କ୍ୟାରିୟରରେ ୩ୟ ଦ୍ୱିଶତକ ହାସଲ କରିଛନ୍ତି। ସ୍ଥାନୀୟ ପଞ୍ଜାବ କ୍ରିକେଟ ଆସୋସିଏଶନ୍ ଆଇଏସ୍ ବିନ୍ଦ୍ରା ଷ୍ଟାଡିୟମ୍ରେ ଖେଳାଯାଇଥିବା ଶ୍ରୀଲଙ୍କା ବିପକ୍ଷ ସିରିଜ୍ର ୨ୟ ଦିନିକିଆରେ ରୋହିତ ୧୫୩ଟି ବଲ୍ରେ ୨୦୮ ରନ୍ର ପାଳି ଖେଳିଛନ୍ତି। ତାଙ୍କର ଏହି ବିସ୍ଫୋରକ ପାଳିରେ ୧୩ଟି ଚୌକା ଓ ୧୨ଟି ଛକା ସାମିଲ ଥିଲା। ସେ ବିଶ୍ୱର ଏକମାତ୍ର କ୍ରିକେଟର ଭାବେ ଦିନିକିଆ ଫର୍ମାଟରେ ୩ଟି ଦ୍ୱିଶତକ ମାରିବାରେ ସଫଳତା ପାଇଛନ୍ତି। ଏଥିପୂର୍ବରୁ ସେ ଏହି ମାଇଲଖୁଣ୍ଟକୁ ଦୁଇଥର ସ୍ପର୍ଶ କରିଥିଲେ। ସମାନ ଦଳ ବିପକ୍ଷରେ ସେ କଲିକତାର ଇଡେନ ଗାର୍ଡେନଠାରେ ୨୬୪ ରନ୍ର ପାଳି ଖେଳିଥିଲେ। ଏହା ଦିନିକିଆ କ୍ରିକେଟ ଇତିହାସରେ ସର୍ବାଧିକ ବ୍ୟକ୍ତିଗତ ସ୍କୋର। ଏହାବାଦ୍ ସେ ଏମ୍. ଚିନ୍ନାସ୍ବାମୀ ଷ୍ଟାଡିୟମ୍ରେ ଅଷ୍ଟ୍ରେଲିଆ ବିପକ୍ଷରେ ୨୦୯ ରନ୍ କରିଥିଲେ। ତେବେ ଦିନିକିଆ ଅଧିନାୟକଙ୍କ ସର୍ବାଧିକ ସ୍କୋର ମଧ୍ୟରେ ରୋହିତଙ୍କ ଏହି ପାଳି ୨ୟ ସ୍ଥାନରେ ରହିଛି। ଏହି ତାଲିକାର ଶୀର୍ଷରେ ରହିଛନ୍ତି ଭାରତୀୟ ପୂର୍ବତନ ଓପନର ବୀରେନ୍ଦ୍ର ସେହ୍ବାଗ। ସେ ଅଧିନାୟକ ଭାବେ ଇନ୍ଦୋରଠାରେ ଓ୍ବେଷ୍ଟଇଣ୍ଡିଜ୍ ବିପକ୍ଷରେ ୨୧୯ ରନ୍ ପାଳି ଖେଳିଥିଲେ। ରୋହିତଙ୍କ ବ୍ୟତୀତ ଦ୍ୱିଶତକ ମାରିଥିବା ତାଲିକାରେ ଲିଜେଣ୍ଡ ବ୍ୟାଟ୍ସମ୍ୟାନ ସଚିନ ତେନ୍ଦୁଲକର, ବୀରେନ୍ଦ୍ର ସେହ୍ବାଗ, ମାର୍ଟିନ ଗୁପଟିଲ ଓ କ୍ରିଷ ଗେଲଙ୍କ ଭଳି ବ୍ୟାଟ୍ସମ୍ୟାନ ରହିଛନ୍ତି।
